_:n34d4ecd7edd1472897a4dde9d357afdaxb2
<http://schema.org/value>
"Debat: De forretningsdrivendes behov for byens indretning er i Rudkøbing dækket ind af kommunalbestyrelsen. Fint nok. Men byboerne lades i stikken.  Eksempelvis belastes de af enøjet trafikplanlægning. Tør man stadigvæk bo i byen med børn, trues man af hurtige biler i ensrettede gader, og sidst har Kommunalbestyrelsen udvidet ensretnings-cirkusset, så det kun er muligt at cykle i byen ad store omveje.  Der er børn, der cykler til Ørstedskolen ... Uforståeligt, at man ikke forsyner ensretnings-skiltene med påskriften Cyklister undtaget . Det er da overkommeligt at orientere sig om, hvad man gør andre steder.  At man fravælger bæredygtige cykelløsninger og tyranniserer bløde trafikanter er forældet slendrian. Flere eksempler på svigt kunne fylde en avisside .Det går avisen ikke med til - det ene ovenstående eksempel må række til at vise, at kommunalbestyrelsen ikke ser, at byen går på to ben: 'Forretningsby' og 'Boligby'.  At man fravælger bæredygtige cykelløsninger og tyranniserer bløde trafikanter er forældet slendrian.  Vi skal til valg i Langeland kommune. Det er nyt, at flere af de opstillede kandidater bor i den historiske bydel i Rudkøbing. I mange år har ingen af kommunalpolitikerne boet i byen.  Byforholdene er blevet styret af politikerne fra parcelhuskvarterer og hyggelige landejendomme. Forståelsen for byboernes behov har været begrænset.  Kære medboere i byen: Stem byboere ind i kommunalbestyrelsen. Af dem kan man forvente, at de forstår, at byboernes boligmiljø og velfærd skal tilføres kvaliteter ikke fratages kvaliteter."
<https://ugeavisen.dk/ugeavisenoeboen/artikel/debat-den-der-har-skoen-p%C3%A5-ved-hvor-den-trykker>